১৯৯১ সাল পর্যন্ত উজবেকিস্তান সোভিয়েত ইউনিয়নের অংশ ছিল। ১৯৯২ সালে রাশিয়া ও উজবেকিস্তানের মধ্যে কূটনৈতিক সম্পর্ক স্থাপিত হয়। ১৯৯৩ সালের নভেম্বর পর্যন্ত উজবেকিস্তান রুবল-জোনের অন্তর্ভুক্ত ছিল। তাজিকিস্তানের গৃহযুদ্ধ চলাকালে রাশিয়া ও উজবেকিস্তান উভয়েই তাজিক সরকারকে সহায়তা করার জন্য তাজিকিস্তানে সৈন্য প্রেরণ করে। এরপর থেকে মধ্য এশিয়ার সবচেয়ে জনবহুল এ রাষ্ট্রটি রাজনৈতিকভাবে রাশিয়া থেকে দূরে সরে যেতে থাকে। ২০০১ সালে আফগানিস্তানে মার্কিন-নেতৃত্বাধীন জোটের আক্রমণের সময় মার্কিন যুক্তরাষ্ট্র উজবেকিস্তানের কার্শি-খানাবাদে একটি বিমানঘাঁটি স্থাপন করে।